Ses dood, 8 kritiek ná taxi-ongelukDie owerhede op die toneel op die R521. (Foto: Verskaf) Ses mense is dood en agt ander kritiek beseer nadat die bestuurder van ’n Toyota Quantum-minibustaxi Saterdag beheer oor die taxi op die R521 in die Capricorn-distrik in Limpopo verloor het en die voertuig omgeslaan het. Mike Maringa, woordvoerder van die departement van vervoer in Limpopo, sê ’n meganiese fout was moontlik die oorsaak van die ongeluk. Die beseerdes is almal ná die voorval na die Helen Franz-hospitaal in Bochum vervoer vir mediese behandeling. Mavhungu Lerule-Ramakhanya, LUR vir vervoer en gemeenskapsveiligheid, doen ’n beroep op motoriste om die toestand van hul voertuie na te gaan voordat hulle na hul bestemmings vertrek.